Γνωμοδότηση της Οικονομικής και Κοινωνικής Επιτροπής για την «Πρόταση οδηγίας του Συμβουλίου για την τροποποίηση της οδηγίας 92/118/ΕΟΚ του Συμβουλίου της 17ης Δεκεμβρίου 1992 για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο Ι του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ»

(97/C 66/14)

Στις 11 Σεπτεμβρίου 1996 και σύμφωνα με τα άρθρα 43 και 198 της Συνθήκης για την ίδρυση της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της ΟΚΕ για την παραπάνω πρόταση.

Το τμήμα γεωργίας και αλιείας, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 5 Νοεμβρίου 1996, με βάση την εισηγητική έκθεση της κ. Turid Strφm.

Κατά την 340ή σύνοδο ολομέλειας της 27ης και 28ης Νοεμβρίου 1996 (συνεδρίαση της 27ης Νοεμβρίου 1996), η Οικονομική και Κοινωνική Επιτροπή υιοθέτησε με 106 ψήφους υπέρ, 1 κατά και 2 αποχές την ακόλουθη γνωμοδότηση.

1. Ιστορικό της πρότασης της Επιτροπής

1.1. Η οδηγία 92/118/ΕΟΚ περιέχει κανόνες για τους υγειονομικούς όρους που διέπουν το εμπόριο και τις εισαγωγές στην Κοινότητα προϊόντων ζωϊκής προέλευσης που δεν υπόκεινται στις ειδικές κοινοτικές ρυθμίσεις, π.χ. στο παράρτημα Α1 της οδηγίας 89/662/ΕΟΚ, δηλαδή το νωπό κρέας, τα προϊόντα κρέατος, τα προϊόντα αυγών, κ.λπ.

1.2. Στην οδηγία 92/118/ΕΟΚ ορίζεται ότι το εμπόριο προϊόντων ζωϊκής προέλευσης πρέπει να ελευθερωθεί αλλά, λαμβάνοντας υπόψη το σοβαρό κίνδυνο μετάδοσης ασθενειών από τις οποίες μπορούν να προσβληθούν τα ζώα, πρέπει να τεθούν απαιτήσεις για ορισμένα προϊόντα ζωϊκής προέλευσης κατά τη διοχέτευσή τους στην αγορά.

1.3. Καθιερώνεται ένα σύστημα αναγνώρισης και ελέγχου για τις εισαγωγές από τρίτες χώρες. Ορισμένα προϊόντα, όπως και τα κατεργασμένα και μη κατεργασμένα δέρματα, οι γούνες οπληφόρων, τα κέρατα, οι οπλές, κ.λπ., πλην ορισμένων εξαιρέσεων, εισάγονται στην Ευρωπαϊκή Ένωση μόνον εάν προέρχονται από μία τρίτη χώρα που περιλαμβάνεται σε ειδικό κατάλογο και από εγκαταστάσεις που πληρούν ιδιαίτερες προδιαγραφές. Οι αρχές των εν λόγω χωρών πρέπει να παρέχουν σχετικές εγγυήσεις. Οι εν λόγω εγκαταστάσεις θα περιληφθούν σε κατάλογο της Κοινότητας.

2. Κύρια σημεία της πρότασης

2.1. Η παρούσα πρόταση τροποποίησης της οδηγίας 92/118/ΕΟΚ συνεπάγεται μια ορισμένη απλούστευση των κανόνων εισαγωγής. Συνεπάγεται π.χ. την κατάργηση της απαίτησης για κατάρτιση ενός κοινοτικού καταλόγου των εγκαταστάσεων τρίτων χωρών όσον αφορά ορισμένα προϊόντα που δεν προορίζονται για κατανάλωση από τα ζώα ή τον άνθρωπο, τα μελισσοκομικά προϊόντα, τα κυνηγετικά τρόπαια, την κόπρο, το μαλλί και τα πτερά, καθώς και το μέλι. Αρκεί να καταχωρήσει η αρμόδια αρχή της τρίτης χώρας την εγκατάσταση παραγωγής.

2.2. Για τα υπόλοιπα προϊόντα, όπως για τον ορό, το αίμα και τα προϊόντα αίματος, τα γαλακτομικά προϊόντα που δεν προορίζονται για διατροφή, τις τροφές κατοικίδιων ζώων, τα λίπη, και το χοίρειο λίπος, προτείνεται ότι αρκεί οι εγκαταστάσεις από τις οποίες προέρχονται τα προϊόντα αυτά να περιλαμβάνονται σε κατάλογο που να έχει καταρτισθεί, σύμφωνα με ειδική διαδικασία, από τη Μόνιμη Κτηνιατρική Επιτροπή.

2.3. Προτείνεται επίσης να εξετασθούν οι υγειονομικοί όροι που πρέπει να ισχύουν για το κρέας που προέρχεται από είδη ζώων τα οποία δεν καλύπτονται από τις ειδικές απαιτήσεις, ιδίως για το κρέας ερπετών.

3. Ειδικές παρατηρήσεις

3.1. Η ΟΚΕ δεν έχει καταρχήν καμία αντίρρηση κατά της διενέργειας απλουστεύσεων στη σαφέστατη αυτή οδηγία.

3.2. Η ΟΚΕ κρίνει ωστόσο ότι η πρόταση απλούστευσης της οδηγίας δεν πρέπει να ισχύει για τον κόπρο πουλερικών. Θα πρέπει να εξακουλουθεί να υπάρχει ένας κοινοτικός κατάλογος, εφόσον υπάρχει σοβαρός κίνδυνος μετάδοσης ασθενειών (σαλμονέλλα, πανώλη πουλερικών και νόσος Newcastle) από τον κόπρο αυτό.

Βρυξέλλες, 27 Νοεμβρίου 1996.

Ο Πρόεδρος της Οικονομικής και Κοινωνικής Επιτροπής

Tom JENKINS